Kważi 10,000 resqu 'l quddiem għal kumpens b'rabta ma' abbużi sesswali fosthom minn qassisin fi New York Miktub minn Victor Vella Ilbieraħ kien l-aħħar jum li fih persuni li fl-imgħoddi kienu abbużati sesswalment jiftħu proċeduri għal kumpens fi New York. Dan il-proċess ta' ilmenti suppost ilu li skada imma minħabba l-ammont kbir ta' talbiet li bdew isiru, il-proċess ġie estiż darbtejn. B'kollox aktar minn 9,200 persuna fetħu proċeduri għall-kumpens, bħala parti miċ-Child Victims Act li kien approvat fis-sena 2019 fi New York. L-ammont ta' każi li kien hemm ixxukkjat li ħafna membri tal-kleru u dan minħabba li hemm ammont minn dawn il-każi li nfetħu kontra membri tal-kleru u qassisin, għalkemm hemm għadd ta' proċeduri li nfetħu kontra istituzzjonijiet, u uffiċjali oħra mhux reliġjużi. Membru tal-kleru li tkellem ma' INews qalilna li "wieħed irid jistenna biex jara x'se jkun l-effett, b'mod partikolari dak finanzjarju fuq għadd ta' djoċesi. Li wieħed jista' jgħid f'dan l-istadju juri li għal ammont ta' żmien dawn il-każi baqgħu misturin bil-vittmi ibatu fis-skiet. Filfatt hu proprju għalhekk li kienet saret iċ-Child Victims Acts. Kienu qed jaraw li l-liġijiet kienu antikwati u dawn kienu qed iżommu lill-vittmi milli jersqu jfittxu l-ġustizzja. Irrid nirrimarka li llum il-Knisja Kattolika għamlet ħafna tibdil f'dan ir-rigward." Il-membu tal-kleru spjegalna li "ma ninsewx li fi Frar tas-sena 2019 saru diversi laqgħat bejn il-Presidenti tal-Konferenzi Episkopali fil-Vatikan u dawn kienu wasslu għal Ittra Appostolika. Il-"Vos estis lux mundi" tisħaq li għandha titjieb l-koordinazzjoni bejn id-djoċesi madwar id-dinja u l-Vatikan. Hemm miżura ċarissima u din hi dik li fi żmien sena id-djoċesijiet madwar id-dinja jridu jfasslu u jagħmlu sistema li hi aċċessibbli mill-pubbliku biex każijiet ta' abbuż sesswali u l-ħabi ta' dawn il-każijiet jistgħu jiġu rrappurtati." Spjega li "kuntrarjament għal dak li kien isir qabel, illum il-Knisja Kattolika tobbliga lill-membri tal-Kleru kemm irġiel u nisa biex jirrappurtaw każijiet ta' abbuż sesswali lill- awtoritajiet ekkleżjestiċi kompetenti. Dan biex każijiet irrappurtati għandhom jiġu vverifikati b'mod immedjat u trattati skont il-Liġi Kanonika. Il-Knisja ma tiqafx hemm, u tesiġi fuq il-bżonn li l-vittmi jinstemgħu, l-importanza li jintlaqgħu, u li jingħataw l-assistenza medika kif ukoll spiritwali li jkollhom bżonn". Jirriżulta li sa ftit sigħat qabel għalaq iż-żmien li fihom jitressqu it-talbiet permezz taċ-Child Victims Act kienu saru aktar minn 9,200 talba għal kumpens bħala parti minn dan l-att. Fost dawn hemm ammonti kbar li jlaħħqu eluf ta' akkużi ta' abbużi sesswali kontra membri tal-kleru, u mbagħad każijiet oħra kontra għalliema, kowċis, ħaddiema fil-qasam tas-saħħa u anki membri tal-familja.